Document ID: 32004D0092

Komisijas Lēmums
(2004. gada 21. janvāris)
par ārkārtas pasākumiem attiecībā uz čilli un čilli produktiem
(izziņots ar dokumenta numuru C(2004) 68)
(Dokuments attiecas uz EEZ)
(2004/92/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko nosaka vispārējus pārtikas aprites tiesību aktu principus un prasības, izveido Eiropas Pārtikas nekaitīguma iestādi un nosaka procedūras saistībā ar pārtikas nekaitīgumu [1], un jo īpaši tās 53. un 54. pantu,
tā kā:
(1) Komisijai saskaņā ar Regulu (EK) Nr. 178/2002 jāaptur tādas pārtikas vai barības laišana tirgū vai lietošana, kas var radīt nopietnus draudus cilvēku veselībai, vai, ja šos draudus nevar apmierinoši novērst ar attiecīgo dalībvalstu veiktajiem pasākumiem, jāveic jebkuri citi atbilstīgi pagaidu pasākumi.
(2) Izmantojot pārtikas un barības ātrās reaģēšanas sistēmu, Francija 2003. gada 9. maijā atsūtīja sākotnējo informāciju par to, ka Indijas izcelsmes čilli produktos ir konstatēta krāsviela "Sudāna I". Nav liecību par to, ka šādi dati attiektos uz Kopienas izcelsmes produktiem.
(3) Komisija 2003. gada 20. jūnijā pieņēma Lēmumu 2003/460/EK [2] par ārkārtas pasākumiem attiecībā uz čilli un čilli produktiem.
(4) Īstenojot Lēmumu 2003/460/EK, dalībvalstis ir veikušas pārbaudes, lai noteiktu minētās vielas un tai radniecīgu vielu klātbūtni čilli un čilli produktos. "Sudāna I" ir atklāta čilli un čilli produktos. Čilli un čilli produktos atklātas arī citas vielas, piemēram, "Sudāna II", "Sudāna III" un "koši sarkanais (Sudāna IV)". Tas attiecas uz vairākiem čilli produktiem, piemēram, karija pulveriem. Saskaņā ar Regulas (EK) Nr. 178/2002 50. pantu par visiem iegūtajiem datiem paziņoja, izmantojot pārtikas un barības ātrās reaģēšanas sistēmu.
(5) Starptautiskā Vēža izpētes aģentūra (SVIA) ir klasificējusi krāsvielas "Sudāna I", "Sudāna II", "Sudāna III" un "koši sarkanais (Sudāna IV)" kā 3. kategorijas kancerogēnus.
(6) Dati, par ko sākotnēji ziņoja Francija un ko apstiprināja citi Eiropas Savienībā iegūti dati, norāda uz viltojumiem, kas rada nopietnus draudus veselībai.
(7) Sakarā ar veselības apdraudējuma nopietnību un pozitīvajiem rezultātiem ir jāpatur spēkā un jāpaplašina ar Lēmumu 2003/460/EK noteiktie pasākumi. Turklāt jāņem vērā iespējamā trīsstūrveida tirdzniecība, īpaši ar tādiem produktiem, kas nav pakļauti oficiālai izcelsmes sertifikācijai. Lai aizsargātu sabiedrības veselību, ir lietderīgi pieprasīt, ka čilli un čilli produktu sūtījumiem, ko ieved Kopienā jebkādā veidā un kas paredzēti lietošanai pārtikā, jābūt pievienotam analīzes protokolam, kurā ievedējs vai tirgus dalībnieks, kas iesaistīts pārtikas apritē, norāda, ka sūtījums nesatur krāsvielas "Sudāna I", "Sudāna II", "Sudāna III" vai "koši sarkanais (Sudāna IV)". Šā paša iemesla dēļ dalībvalstīm jāveic paraugu ņemšana izlases kārtā un to čilli un čilli produktu analīze, ko ieved vai kas jau atrodas tirdzniecībā.
(8) Ir lietderīgi likt iznīcināt viltotus čilli un čilli produktus, lai novērstu to nokļūšanu pārtikas apritē.
(9) Tā kā šajā lēmumā paredzētie pasākumi ietekmē dalībvalstu kontroles resursus, vēlākais pēc 12 mēnešiem jānovērtē šo pasākumu rezultāti, lai lemtu, vai sabiedrības veselības aizsardzībai joprojām ir vajadzīgi šie pasākumi.
(10) Šajā vērtējumā jāņem vērā visu to analīžu rezultāti, ko veikušas kompetentās iestādes.
(11) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Definīcijas
Šajā lēmumā "čilli un čilli produkti" ir:
a) jebkāda veida kaltēti un sasmalcināti vai samalti Capsicum ģints augļi ar KN kodu 09042090, kas paredzēti lietošanai pārtikā;
b) jebkāda veida karija pulveris ar KN kodu 091050, kas paredzēts lietošanai pārtikā.
2. pants
Čilli un čilli produktu ievešanas nosacījumi
1. Dalībvalstis aizliedz ievest čilli un čilli produktus, ja vien sūtījumam nav pievienots analīzes protokols, kas pierāda to, ka produkts nesatur šādas ķīmiskas vielas:
a) "Sudāna I" (CAS numurs 842-07-9);
b) "Sudāna II" (CAS numurs 3118-97-6);
c) "Sudāna III" (CAS numurs 85-86-9);
d) "koši sarkanais" vai "Sudāna IV" (CAS numurs 85-83-6).
2. Kompetentās iestādes dalībvalstīs pārbauda, vai katram ievešanai uzrādītajam čilli un čilli produktu sūtījumam ir pievienots 1. punktā paredzētais analīzes protokols.
3. Ja šāda 1. punktā paredzētā analīzes protokola nav, Kopienā reģistrētais ievedējs liek produktu pārbaudīt, lai pierādītu, ka produkts nesatur vienu vai vairākas 1. punktā minētās ķīmiskās vielas. Līdz analīzes protokola saņemšanai produktu aiztur oficiālā uzraudzībā.
3. pants
Paraugu ņemšana un analīze
1. Dalībvalstis veic attiecīgus pasākumus, ieskaitot paraugu ņemšanu izlases kārtā ievešanai uzrādītiem vai jau tirdzniecībā esošiem čilli un čilli produktiem un to analīzi, lai pārliecinātos, ka tie nesatur 2. panta 1. punktā minētās ķīmiskās vielas.
Dalībvalstis informē Komisiju par visiem sūtījumiem, kuros konstatētas šīs ķīmiskās vielas, izmantojot pārtikas un barības ātrās reaģēšanas sistēmu.
Dalībvalstis katru ceturksni ziņo Komisijai par sūtījumiem, kuros šīs vielas nav konstatētas. Šos ziņojumus iesniedz līdz nākamā mēneša beigām pēc katra ceturkšņa.
2. Jebkuru sūtījumu, kam veic oficiālu paraugu ņemšanu un analīzi, pirms laišanas tirgū var aizturēt ne ilgāk kā 15 darba dienas.
4. pants
Sūtījuma sadalīšana pa daļām
Ja veic sūtījumu pa daļām, katrai daļai pievieno 2. panta 1. punktā minētā analīzes protokola apliecinātu kopiju.
5. pants
Viltotu produktu sūtījumi
Čilli un čilli produktus, kuros konstatēta viena vai vairākas 2. panta 1. punktā minētās ķīmiskās vielas, iznīcina.
6. pants
Izmaksu segšana
Visas saskaņā ar 2. panta 1. vai 3. punktu un 5. pantu veiktās analīzes, uzglabāšanas un iznīcināšanas izmaksas sedz ievedēji vai attiecīgie tirgus dalībnieki, kas iesaistīti pārtikas apritē.
7. pants
Pasākumu pārskatīšana
Šo lēmumu pārskata vēlākais līdz 2005. gada 31. janvārim.
8. pants
Atcelšana
Lēmumu 2003/460/EK atceļ.
9. pants
Adresāti
Šis lēmums ir adresēts dalībvalstīm.
Briselē, 2004. gada 21. janvārī

Labels: 0
3
17
1